  Виталий Пронин Ашальчи Оки нимо премия сётэмын Нина Игнатьевна Малыхлы - «Удмурт нылкышно кенешез» кылдытӥсьлы.21-тӥ апреле Эшъяськон юртын «Удмурт Кенешлэн» Пичи кенешез ортчиз. Быдэстэм ужез сярысь вераз та огазеяськонлэн кивалтӥсез Игорь Семёнов. Озьы ик пумиськонын сётэмын вал Ашальчи Оки нимо премия. Игорь Семёновлэн отчётэз бере асьсэлэн ужамзы сярысь ивортон лэсьтӥзы мукет удумурт огазеяськонъёслэн кивалтӥсьёссы но: Надежда Степанова, Роман Дементьев, Флюра Чибышева. 2015-тӥ ар понна Ашальчи Оки нимо премия сётэмын Нина Игнатьевна Малыхлы - «Удмурт нылкышно кенешез» кылдытӥсьлы. Али со ужа Дышетӥсьёслэсь тодон-валанзэс будэтонъя институтын. Эшсэс данъяса, нылкышно кенешысь азьветлӥсьёс Ашальчи Окилэсь кылбуръёссэ лыдӟизы, калыкез шулдыртӥзы Галина Платонова, Иван Белослудцев, Ижысь Первомай ёросысь «Чильтэр» ансамбль. Пичи кенеше ӧтемын вал Печатья но ивор вӧлмытонъя агентстволэн кивалтӥсез Алексей Воронцов. Со мадиз анай кылын потӥсь изданиосын югдурез. Оглом шаерамы удмурт кылын 16 газет-журнал потэ, 9-эз соос пӧлысь - ёрос газетъёс бордын. Лыдэ басьтэмын пӧртэм арлыдо адямиослэн тунсыкъёссы - 2 арескысен («Кизили» журналысен кутскыса) арлыдоос дырозь. Газетъёслэн тырмымтэзылы али ӝожтӥськонъёс ӧвӧл. Кӧтсы ӝож газетчиослэн - угось ужамзы омыре тӧлӟе, шуыны луоз - тиражъёс пичиесь... Но кивалтӥсьлы трос юанъёс вал «Мынам Удмуртие» телерадиокомпанилэн ужамезлэн ӟечлыкез пумысен. Тросэз соос герӟаськемын технической ужпумъёсын, кылсярысь, меӵак эфир дыръя герӟет кытчы ке ышылэ, озьы тросэз кылем субботае диктант гожтыны ӧвӧл быгатӥллям. Мукетъёсызлы уг кельшы ӵукна 8-ысен 9-озь эфире кунсьӧр куара-лангаез лэземысь. Со интые, эсьма, Россиысь мукет выжы калыкъёслэн кырӟанъёсынызы тодматэ вал, ӵектӥз Ижысь Алевтина Поткина. Ӟеч ӵектон, лыдъяськом. «Удмурт дунне» газет Пичи кенеш дыръя кӧня ке пол чузъяськиз. Можга ёросысь лыдӟись А. Комаров газетэз сак лыдӟе, тунсыкъяське... Богдан Анфиногеновлэн творчествоеныз но! Сое газетэ печатламлы со, мукетъёс сямен, пумит ӧвӧл, но ӵектӥз: англи кылъёслы, пе, сноскаос (валэктонъёс) сётоно - милям но,пе, тодэммы потэ, мар сярысь вера автор. Шумпотымон - озьыен, калыклы тунсыко ик туала егит кылбурчилэн малпанъёсыз. «Удмурт дунне» газетлэн валтӥсь редакторез Зинаида Рябинина элькунысьтымы вань «кенешчиосты» ӧтиз 12-тӥ июне ортчоно Лыдӟисьёслэн фестивалязы. Со ортчоз Ижысь Кызьпу арамаын Гербер праздник дыръя. Фестиваль сӥземын «Удмурт дунне» газетлэн 100 аръем юбилеезлы. Отчы ӧтемын фин-угор улосъёсысь но куноос. Зинаида Рябинина Туспуктӥз Александр Горбунов Теги: Ашальчинимопремия Удмурткенеш Удмуртнылкышнокенеш  